Krenneriet is 'n mineraal met chemiese formule AgxAu1-xTe2 of Au3AgTe8 wat na die Hongaarse myner J.A. Krenner (1839-1920) genoem is. Dit is taamlik seldsaam, maar 'n gewilde goud- en silwererts. Dit kom gewoonlik saam met calaveriet, gedeë goud, silvaniet, petziet, piriet en kwarts voor, dikwels in hidrotermale are saam met ander telluriede. In Suid-Afrika word krenneriet in die Waaikraal-goudafsetting naby Rustenburg in Noordwes gevind. Die krennerietstruktuur is die argetipe van die strukturbericht-klassifikasie se C46-struktuur Dit is 'n taamlik ingewikkelde struktuur wat geskryf kan word as (Au2-xAgx)Au2[Te3][Te2]2[Te]; x≈0,8. Daar is drie verskillende metaalposisies. Een daarvan is net deur goud beset en word deur [4+2] telluuratome omring. Die ander twee word statisties deur Ag en Au beset. Die omringing is [2+2+2]. Dit weerspieël die voorkeur van Au en Ag om lae omringingsgetalle te hê. Die helfte van die telluuratome vorm Te2-ditelluriedpare soos dit ook in piriete aangetref word. Maar daar is ook 'n Te3-tritelluriedgroep en 'n Te-telluriedanioon.